Mikheil Kavelashvili

Gwleidydd a chyn bêl-droediwr proffesiynol o Georgia yw Mikheil Kavelashvili (ganed 22 Gorffennaf 1971) sy'n arlywydd etholedig Georgia.

Ganed ef yn Bolnisi, Gweriniaeth Sosialaidd Sofietaidd Georgia, pan oedd y wlad yn rhan o'r Undeb Sofietaidd. Cychwynnodd ei yrfa bêl-droed gyda Dinamo Tbilisi, wedi iddo gyflawni system ieuenctid y clwb ym 1989. Chwaraeodd i Tbilisi nes treulio tymor ar fenthyg i Alania Vladikavkaz, yn Rwsia, ym 1995. Ymunodd â Manchester City ym 1996, a chwaraeodd yn Uwch Gynghrair Lloegr am ddau dymor. Treuliodd weddill ei yrfa yn y Swistir: ar fenthyg i Grasshopper Club Zürich (1997–9), a chyda FC Zürich (1999–2002), FC Luzern (2002–03), FC Sion (2003–04), FC Aarau (2004–05), a FC Basel (2005–06). Dychwelodd hefyd, eto ar fenthyg, i Alania Vladikavkaz am saith gornest yn 2004. Chwaraeodd i dîm cenedlaethol Georgia o 1991 i 2002.

Deng mlynedd wedi iddo ymddeol o chwarae pêl-droed, cafodd Kavelashvili ei ethol i senedd Georgia yn 2016, fel aelod o'r blaid boblyddol Breuddwyd Georgia. Yn 2022 cyd-sefydlodd Grym y Bobl, plaid ewrosgeptigaidd adain-dde gyda chysylltiadau clos â Breuddwyd Georgia. Mae Kavelashvili yn lladmerydd dros gysylltiadau cyfeillgar â Rwsia ac yn wrthynebydd i ddylanwad yr Undeb Ewropeaidd ac Unol Daleithiau America yn Georgia. Kavelashvili oedd un o awduron deddf i gofrestru sefydliadau sy'n derbyn dros 20% o'u cyllideb o wledydd eraill yn "asiantau dros fuddiannau grym tramor".

Ar 14 Rhagfyr 2024 cynhaliwyd pleidlais gan y senedd i ddewis arlywydd, a Kavelashvili oedd yr unig ymgeisydd. Fe'i cyhoeddwyd yn arlywydd nesaf y wlad, ac efe yw'r arlywydd cyntaf yn hanes Georgia i'w ddewis gan goleg etholiadol, ers i'r etholiad arlywyddol uniongyrchol gael ei gynnal am y tro olaf yn 2017. Fodd bynnag, mae'r sefyllfa wleidyddol gyfoes yn Georgia yn hynod o fregus, ac mae'r Arlywydd Salome Zourabichvili yn gwrthod cyfreithlondeb yr etholiad. Orestes Georgiou Daniel, "Who is Mikheil Kavelashvili, Georgia's new president?", Euronews (14 Rhagfyr 2024). Archifwyd o'r dudalen we wreiddiol drwy gyfrwng archive.today ar 14 Rhagfyr 2024.

 Cyfeiriadau 

Categori:Genedigaethau 1971
Categori:Arlywyddion Georgia
Categori:Chwaraewyr yr 20fed ganrif o Georgia
Categori:Chwaraewyr yr 21ain ganrif o Georgia
Categori:Gwleidyddion yr 21ain ganrif o Georgia
Categori:Pêl-droedwyr o Georgia
Categori:Pobl a aned yn yr Undeb Sofietaidd